# tattva-vivekaḥ

vā

# śrī-sac-cid-ānandānubhūtiḥ

## || prathamānubhavaḥ ||

jayati sāṅkhyātma-rasānubhava-vigrahaḥ |

procyate sāṅkhyātmānubhūtir yat prasādataḥ ||1||

ko’haṁ vā kim idaṁ vśvam āvayoḥ ko’nvayo dhruvam |

ātmānaṁ nivṛto jīvaḥ pṛcchati jñāna-siddhaye ||2||

ātmā prakṛti-vaicitrād dadāti citram utaṁram |

sva-svarūpa-sthito hy ātmā dadāti yuktam utaṁram ||3||

citraṁ bahu-vidhaṁ viddhi yuktam ekaṁ svarūpataḥ |

citram ādau tathā cānte yuktam eva vivicyate ||4||

ātmāthavā jaḍaṁ sarvaṁ svabhāvād dhi pravartate |

svabhāvo vidyate nityam īśa-jñānaṁ nirarthakam ||5||

sarvathā ceśvarāsiddhir īśa-kartā prayojanāt |

para-loka-kathā mithyā dhūrtānāṁ kalpaneritā ||6||

saṁyogāj jaḍa-tattvānām ātmā caitanya-saṁjñitaḥ |

prādurbhavati dharmo’yaṁ nihito jaḍa-vastuni ||7||

viyogāt sa punas tatra gacchaty eva na saṁśayaḥ |

na tasya punar āvṛttir na muktir jñāna-lakṣaṇā ||8||

kartavyo laukiko dharmaḥ pāpānāṁ viratir yataḥ |

vidvadbhir lakṣito nityo svabhāva-vihito vidhiḥ ||9||

puṅkhānupuṅkha-rūpeṇa jijñāsyo sa sukhāptaye |

jīvane yat sukhaṁ tat tu jīvanasya prayojanam ||10||

jīvane yat kṛtaṁ karma jīvanānte tad eva hi |

jagatām anya-jīvānāṁ sambandhe phaladaṁ bhavet ||11||

na karma nāśam āyāti yadā vā yena vā kṛtam |

apūrva-śakti-rūpeṇa kurute sarvam unnatam ||12||

bhavaḥ kleśo’bhavaḥ keṣāṁ mate saukhyam iti sthitam |

nirvāṇa-sukha-samprāptiḥ śṛṅgāra-kleśa-sādhanāt ||13||

kecid vadanti māyā yā sā kartrī jagatāṁ kila |

cid-acit-savanī sūkṣmā śakti-rūpā sanātanī ||14||

athavā bhāva eva syāt neśvaro na jagaj-janaḥ |

bhāvo nitya-vicitrātmā nābhāvo vidyate kvacit ||15||

satyam eva tv asan nityaṁ sad evānitya-bhāvanā |

kecid vadanti māyāndhāḥ mukti-vāda-parāyaṇāḥ ||16||

sarveṣāṁ nāstikānāṁ vai matam etat purātanam |

deśa-bhāṣā-vibhedena lakṣitaṁ ca pṛthak pṛthak ||17||

karma-jñāna-miśrā yā muktis tarka-mayī nare |

citra-mata-prasūtī sā saṁsāra-phala-dāyinī ||18||

yuktes tu jaḍa-jātāyā jaḍātīte na yojanā |

ato jaḍāśritā yuktir vadaty evaṁ pralāpanam ||19||

pralapantīha sā yuktī rudantī svātma-siddhaye |

carame parameśānaṁ svīkaroti bhayāturā ||20||

kadācid īśa-tattve sā jaḍa-bhrāntā pralāpinī |

dvaitaṁ traitaṁ bahutvaṁ vāropayaty eva yatnataḥ ||21||

jñānaṁ sāhajikaṁ hitvā yuktir na vidyate kvacit |

k? sā parame tattve taṁ hitvā sthātum arhati ||22||

ekatvam api tad dṛṣṭvā tat-samādhi-cchalena ca |

sthūlaṁ bhittvā tu liṅge sā yogāśrayacaraty aho ||23||

kecid vadanti viśvaṁ vai pareśa-nirmitaṁ kila |

jīvānāṁ sukha-bhogāya dharmāya ca viśeṣataḥ ||24||

ādi-jīvāparādhād vai sarveṣāṁ bandhanaṁ dhruvam |

tathānya-jīva-bhūtasya vibhor daṇḍena niṣkṛtiḥ ||25||

janmato jīva-sad-bhāvo maraṇānte na janma vai |

yat kṛtaṁ saṁsṛtau tena jīvasya caramaṁ phalam ||26||

atra sthitasya jīvasya karma-jñānānuśīlanāt |

viśvonnati-vidhānena kartavyam īśa-toṣaṇam ||27||

īśa-rūpa-vihīnas tu sarvago vidhi-sevitaḥ |

pūjito’tra bhavaty eva prārthanā-vandanādibhiḥ ||28||

idam eva mataṁ viddhi sarvatraivāsamañjasam |

īśvare doṣadaṁ sākṣāt jīvasya kṣaudra-sādhakam ||29||

kecid vadanti sarvaṁ yac cid-acid-īśvarādikam |

brahma-sanātanaṁ sākṣād ekam evādvitīyakam ||30||

vastunaḥ pariṇāmād vā vivarta-bhāvataḥ kila |

jagad-vicitratā sādhyā jagad anyaṁ na vartate ||31||

athavā jīva-cintyāyāṁ jātaṁ sarvaṁ jagad dhruvam |

jīveśvare na bhedo’sti jīvaḥ sarveśvareśvaraḥ ||32||

eteṣu vāda-jāleṣu tat sad eva viniścitam |

anvaya-vyatirekābhyām advaya-jñānam eva yat ||33||

|| iti śrī-sac-cid-ānandānubhūtau

sad-anuśīlanaṁ nāma prathamo’nubhavaḥ ||

—o)0(o—

(2)

### dvitīyo’nubhavaḥ

sac-cid-ānanda-sāndrāṅgaṁ parānanda-rasāśrayam |

cid-acic-chakti-sampannaṁ taṁ vande kali-pāvanam ||1||

svarūpam āsthito hy ātmā svarūpa-śakti-vṛttitaḥ |

vadaty eva nijātmānam upādhi-rahitaṁ vacaḥ ||2||

bhagavān eka evāste parā-śakti-samānvitaḥ |

tac-chakti-niḥsṛto jīvo brahmāṇḍaṁ ca jaḍātmakam ||3||

so’rkas tat-kiraṇo jīvo nityānugata-vigrahaḥ |

prīti-dharmā cid-ātmā parānando’pi dāya-bhāk ||4||

tac-chakteś chāyayā viśvaṁ sarvam etad vinirmitam |

yatra bahirmukhā jīvāḥ saṁsaranti nijecchayā ||5||

jīvato jaḍato vāpi bhagavān sarvadā pṛthak |

na tau bhagavato bhinnau rahasyam idam eva hi ||6||

jaḍa-jāla-gatā jīvā jaḍāsaktiṁ vihāya ca |

svakīya-vṛttim ālocya śanakair labhate param ||7||

cintātītam idaṁ tattvaṁ dvaitādvaita-svarūpakam |

caitanya-caraṇāsvādāc chuddha-jīve pratīyate ||8||

cid eva paramaṁ tattvaṁ cid eva parameśvaraḥ |

cit-kaṇo jīva evāsau viśeṣaś cid-vicitratā ||9||

ānandaś cid-guṇaḥ proktaḥ sa vai vṛtti-svarūpakaḥ |

yasyānuśīlanāj jīvaḥ parānanda-sthitiṁ labhet ||10||

cid-vastu jaḍato bhinnaṁ svatantrecchātmakaṁ sadā |

praviṣṭam api māyāyāṁ sva-svarūpaṁ na tat tyajet ||11||

phalguṁ nirarthakaṁ viddhi sarvaṁ jaḍa-mayaṁ jagat |

bahirmukhasya jīvasya gṛham eva purātanam ||12||

deśa-kālādikaṁ sarvaṁ māyayā vikṛtaṁ sadā |

māyātītasya viśvasya sarvaṁ tac cit-svarūpakam ||13||

cic-chakteḥ para-tattvasya svabhāvas trividhaḥ smṛtaḥ |

sva-svabhāvas tathā jīva-svabhāvo māyikas tathā ||14||

tiṣṭhann api jaḍādhāre cit-svabhāva-parāyaṇaḥ |

vartate yo mahā-bhāgaḥ sva-svabhāva-paro hi saḥ ||15||

|| iti śrī-sac-cid-ānandānubhūtau

cid-anuśīlanaṁ nāma dvitīyo’nubhavaḥ ||

—o)0(o—

iti grantha-samāptiḥ